פורושיקי

פוּרוֹשִׁיקִי (ביפנית: 風呂敷; רומאג'י: Furoshiki) היא אמנות יפנית מסורתית של שימוש בבד ריבועי לעטיפה, נשיאה והובלה של חפצים שונים כגון מתנות, פירות, קופסאות אוכל ועוד. שיטה זו נחשבת לאלטרנטיבה יפנית עתיקה, רב-תכליתית וידידותית לסביבה, לשימוש בשקיות ובחומרי אריזה חד-פעמיים.

 היסטוריה 
ממוזער|300px|שמאל|מגוון טכניקות הקאטא (צורות עטיפה) וקשירות המוסובי המשתנות. הדגמה: אפרת בראשי מפן
 מקורות קדומים (צוצומי) 
השימוש בבד לעטיפת חפצים החל ביפן כבר במאה השמינית, בתקופת נארה (710–794). בדים אלו כונו אז צוצומִי-נונו (包み布, Tsutsumi-nuno), או בקיצור צוצומִי (包み), שמשמעותה ביפנית "מעטפת" או "חיבוק". הם שימשו במקור לעטיפת אוצרות קדושים ופריטים יקרי ערך במקדשים ובבתי הקיסרות, ותפקידם היה להגן על התכולה מפני פגעי מזג אוויר ולחות.

 אטימולוגיה (תקופת מוּרוֹמָאצִ'י) 
בתקופת מוּרוֹמָצִ'י (1336–1573) אומץ הבד על ידי מעמד הסמוראים, שהחלו להשתמש בו באופן תדיר במרחצאות הציבוריים. שם, הם עטפו את בגדיהם ואת חפציהם האישיים והניחו אותם על הבד כמעין מצע או משטח, ומכאן נגזר השם "פורושיקי" (風呂敷 - פריסה/משטח מרחץ). שם זה התקבע ומאז נשמר עד ימינו. מקור השם הוא בהלחם המילים:
 פורו (風呂, Furo) – שמשמעותה "מרחץ" או "אמבטיה".
 שיקי (敷, Shiki) – שמשמעותה "לפרוס" או "לשטוח".

 הפצה ציבורית (תקופת אדו) 
במהלך תקופת אדו (1603–1868), הפך הפורושיקי לנפוץ בקרב הציבור הרחב, במיוחד עם התפשטות המרחצאות הציבוריים (סנטו). בשימוש זה, הוא שימש לאריזת בגדים ופריטים אישיים, וכן להגנה עליהם מפני לחות ורטיבות הסביבה, ובכך שמר על סדר וארגון של החפצים במארז אחד.

 מאפיינים ומשמעות תרבותית 
 חומרים וגדלים 
בדי פורושיקי עשויים לרוב מכותנה, משי, צ'ירימן (Chirimen - בד קרפ יפני מסורתי בעל מרקם גלי), זהורית (רייון) או בדים סינתטיים. הם מגיעים במגוון רחב של גדלים בצורה ריבועית, המותאמים לגודל החפץ הנעטף. דוגמאות הבד יכולות לכלול מוטיבים יפניים מסורתיים (ווגארה). בשל עיצובם האסתטי והשימוש בחומרי גלם יוקרתיים, פורושיקי ייחודיים משמשים לעיתים כפריטי אמנות ממוסגרים.

 אמנות העטיפה ושפת קודים 
ממוזער|300px|שמאל|פריט פורושיקי מתוך התערוכה "יפן במלאכת יד" במוזיאון טיקוטין לאמנות יפנית.השימוש בפורושיקי כולל שפת קודים תרבותית המבטאת כבוד והערכה. שיטות העטיפה השלמות, המכונות קאטָא (Kata – צורה או תבנית), מאפשרות התאמה לגדלים שונים של חפצים.
הבחירה בבד, בדוגמה ובקשר משקפת את תרבות האומואיארִי (Omoiyari) היפנית, בה תשומת הלב והכוונה הניתנת לעטיפה חשובה לא פחות מהמתנה עצמה, ומבטאת כבוד רב למקבל.
הקשר הנוצר בבד, המכונה מוּסוֹבִּי (Musubi), מייצג לא רק קשר פיזי היוצר ידיות נשיאה חזקות, אלא גם מושג פילוסופי המסמל המשכיות, חיבור בין אנשים, חיבור בין העבר להווה ובין האדם לטבע.
כמו טקס התה היפני ואמנויות יד מסורתיות אחרות, גם הפורושיקי דורש דיוק, תשומת לב וסבלנות, ומשמש כפעולה מדיטטיבית המציעה רגע של התכנסות ושלווה.

 הפורושיקי בחינוך המשפחתי 
הידע והמיומנות בשימוש בפורושיקי אינם נלמדים לרוב במסגרות חינוך פורמליות, אלא מועברים במשפחה מדור לדור.Finkelstein et al ילדים יפנים נחשפים לשיטת העטיפה מגיל צעיר, למשל כאשר קופסת האוכל שלהם (בנטו) נעטפת בבד פורושיקי המשמש גם כמעטפת וגם כמפית. בהקשר זה, העטיפה מחזקת את משמעות הצוצומִי (מעטפת/חיבוק), ומשמשת כביטוי חזותי לכוונה ולדאגה של ההורה.

 תחיית הפורושיקי והפן הסביבתי 
בראשית המאה ה-21, הפורושיקי חווה תחייה משמעותית כחלק מטרנד עולמי של קיימות וצמצום פסולת (Zero Waste). בשל רבגוניותו, במאה ה-21 הוא משמש גם כתיק נשיאה, סל קניות מאולתר או צעיף אופנתי, ובכך ממשיך לשמש כתחליף רב-פעמי לאריזות חד-פעמיות.Sasanti & Milanguni משרד הסביבה של יפן מקדם את השימוש בו כסמל לתרבות ה"מוטאינאי" (勿体無い - Mottainai, המבטא צער על בזבוז), בשל היותו רב-פעמי ואקולוגי. שימוש זה מודגש לעיתים קרובות בפעילויות סביבתיות גלובליות, כגון ביום כדור הארץ, שם הוא מוצג כאמצעי אריזה בר קיימא.Ministry of the Environment בנוסף, ב-23 בפברואר מצוין "יום הפורושיקי הבינלאומי" (International Furoshiki Day). התאריך נבחר בשל הצירוף הפונטי: ביפנית הספרות 2 ו-3 נהגות "צו" ו-"מי" – יחד: "צוצומי" (עטיפה).

 לקריאה נוספת 
 Kakita, Tomoko. Furoshiki: The Japanese Art of Gift Wrapping. Laurence King Publishing, 2021. (באנגלית)
 Yamada, Etsuko (2007). 風呂敷つつみ A Complete Guide to Furoshiki. Tokyo: Banana Books. (ביפנית ובאנגלית)
 Morita, Chizuko. Gift Wrapping With Textiles: Stylish Ideas from Japan. Kodansha International, 2015. (באנגלית)
 Finkelstein, Barbara; Imamura, Anne E.; Tobin, Joseph Jay (עורכים). Transcending Stereotypes: Discovering Japanese Culture and Education. Intercultural Press, 1991. (באנגלית)
 Sasanti, N.; Milanguni, A. (2018). "Furoshiki: An Art of Cloth Wrapping as an Alternative to Replace Bag (Goods)". Paper presented at the International Conference on Arts and Design Education (ICADE 2018). (באנגלית)

 קישורים חיצוניים 

 Ministry of the Environment (Japan). "Minister Koike's 'Mottainai Furoshiki'". Retrieved from: https://www.env.go.jp/en/focus/attach/060403-5.html (באנגלית)
 שגרירות יפן בישראל. פרסום על הרצאה בנושא פורושיקי. עמוד האינסטגרם הרשמי של השגרירות, יולי 2025.
 מוזיאון טיקוטין לאמנות יפנית. "יפן במלאכת יד" - משתתפת אפרת בראשי מפן. באוצרותה של ד"ר אתי גלס גיסיס, באתר הרשמי של מוזיאוני חיפה.




ראו גם
 בנטו (אוכל)
 אוריגמי

 הערות שוליים 

קטגוריה:יפן: תרבות
קטגוריה:מילים וביטויים ביפנית